Manana Caparidze

Manana Sergeyevna Caparidze () və ya sadəcə Manana — gürcüəsilli Azərbaycan müğənnisi, Azərbaycan Respublikasının əməkdar artisti (2009).

 Həyatı 
Manana Caparidze 1978-ci il dekabrın 28-də Gürcüstanın paytaxtı Tbilisi şəhərində anadan olub. Anasının nənəsi azərbaycanlı olmuşdur. İlk dəfə səhnəyə 5 yaşında çıxıb. Gürcüstanda populyar olan "Toliya" və "Çiora " uşaq kollektivlərinin solisti kimi çıxış edib. Orta məktəblə paralel vokal sinifi üzrə Tbilisi İncəsənət Gimnaziyasını bitirib.

1995–2000-ci illərdə Almaniya Müasir İncəsənət, Caz və Şou-biznes Akademiyasının Tbilisi filialının vokal şöbəsində təhsil alıb. 1996-cı ildə Gürcüstanın Borjomi şəhərində keçirilən "Büllur şam ağacı" gənc ifaçılar müsabiqəsinin qalibi, 1997-ci ildə Moskvada "Büllur not" beynəlxalq gənc ifaçılar müsabiqəsinin laureatı olub.

1998-ci ilin axırında Manana Bakıya gəlib. Burda onun müğənnilik fəaliyyəti başlayır. 2000-ci ilin əvvəlində Manananın "Sənə verdim ürəyimi" adlı ilk albomu işığ üzü görür. Manana azərbaycanca, rusca, gürcücə, ingiliscə mahnılar ifa edir.

1999-cu ildə Alma-Atada "Asiyanın Səsi" festivalında "Qran-pri"yə layiq görülüb. Həmin il Ukraynada "Slavyanskiy bazar" festivalının qalibi olub. Praqada keçirilən "UNIVERSTALENT — 2000" festivalının laureatı, 2000-ci ildə Şanxayda keçirilən "GOLDEN VOICE OF ASIA" müsabiqəsinin "Qran-pri" sahibi seçilib. 2001-ci il Moskvada "Şire kruq" televiziya musiqi müsabiqəsinin qalibi olub.

Manana Azərbaycanda iki dəfə solo-konsert verib. Birinci konsert 2000-ci ilin mart ayında, Heydər Əliyev adına sarayda keçirilib, ikinci konsert isə 2002-ci ildə, "Şəhriyar" adına konsert salonunda olub. Manana bir neçə Avropa ölkələrindədə konsert programmı ilə çıxış edib. 2004-cü ildə Manananın rəsmi saytı açılib — www.manana.ws.

Müğənni 2008-ci ilin əvvəlində ailə həyatı qurdu və noyabrın 10-da qız uşağını dünyaya gətirdi.

2015-ci ildən "The Voice" müsabiqəsinin Azərbaycan versiyası olan "Səs Azərbaycan" yarışmasının münsifidir.

 Albomlar 
 2000 — Sənə verdim ürəyimi
 2001 — Dözməm bu ayrılığa
 2003 — Sevırəm səni
 2004 — Bizim sevgimiz (Eldar Mansurovun mahnıları)
 2004 — Orientasian (İngilis CD)
 2005 — Səndən ayrı
 2009 — Bəxt Ulduzum

 Kliplər 
 2003 — Yol
 2004 — Neyləyim
 2005 — Çahargah Kompozisiyası (duet Elbrus)
 2005 — Səndən ayrı
 2006 — Sevgimizin günləri
 2007 — Sənsiz
 2008 — Qəlbimin arzusu
 2013 — Payız
 2014 — Gözlərin danışsın
 2015 — This is my time (Bu, mənim zamanımdır)
 2017 — Sarı gəlin
 2017 — Party Music
 2017 — Can Azərbaycan
 2019 — Sən Yaşamaq Səbəbim

 Filmoqrafiya 
 Yanmış körpülər (film, 2007)

 İstinadlar 

 Xarici keçidlər 
 Rəsmi sayt

Kateqoriya:Azərbaycan gürcüləri
Kateqoriya:Gürcü müğənnilər
Kateqoriya:Azərbaycanın qadın müğənniləri